钦定古今图书集成/方舆汇编/边裔典/第066卷
## 钦定古今图书集成/方舆汇编/边裔典/第066卷

| 钦定古今图书集成 方舆汇编 第六十六卷 |

| |

钦定古今图书集成方舆汇编边裔典

第六十六卷目录

迦尸部汇考

晋〈安帝一则〉

瞻波大部汇考

晋〈安帝一则〉

多摩梨帝部汇考

晋〈安帝一则〉

师子部汇考〈僧伽罗〉

晋〈安帝一则〉

宋〈太祖元嘉三则〉

梁〈武帝大通一则〉

唐〈太宗贞观一则　高宗总章一则　睿宗景云一则　元宗天宝三则　肃宗宝应一则〉

明〈成祖永乐一则〉

迦毗黎部汇考

宋〈太祖元嘉一则　太宗泰始一则〉

诃罗陁部汇考

宋〈太祖元嘉一则〉

阿罗单部汇考

宋〈太祖元嘉八则〉

阇婆婆达部汇考

宋〈太祖元嘉一则〉

苏摩黎部汇考

宋〈太祖元嘉一则〉

婆皇部汇考

宋〈太祖元嘉三则　世祖孝建二则　大明二则　太宗泰始一则〉

婆达部汇考

宋〈太祖元嘉二则〉

婆黎部汇考

宋〈后废帝元徽一则〉

滑国部汇考

梁〈武帝天监一则　普通二则　大同二则〉

周古柯部汇考

梁〈武帝普通一则〉

呵跋檀部汇考

梁〈武帝普通一则〉

胡蜜丹部汇考

梁〈武帝普通一则〉

边裔典第六十六卷

晋

### 安帝 年释法显入西域至迦尸国

按《晋书》不载。按释法显《佛国记》，顺恒水西下十由
延，得一精舍，名旷野，佛所住处。今现有僧。复顺恒水
西行十二由延，到迦尸国波罗捺城。城东北十里许，
得仙人鹿野苑精舍。此苑本有辟支佛住，常有野鹿
栖宿。世尊将成道，诸天于空中唱言：“白净王子出家
学道，却后七日当成佛。”辟支佛闻己，即取泥洹。故名
此处为仙人鹿野苑。世尊成道已后，人于此处起精
舍，佛欲度拘鳞等五人。五人相谓言：“此瞿昙沙门本
六年苦行，日食一麻一米，尚不得道，况入人间，恣身
口意，何道之有？今日来者慎勿与语。”佛到，五人皆起
作礼处。复北行六十步，佛于此东向坐，始转法轮度
拘鳞等五人处。其北二十步，佛为弥勒授记处。其南
五十步，翳罗钵龙问佛：“我何时当得免此龙身？”此处
皆起塔见在。中有二僧伽蓝，悉有僧住。自鹿野苑精
舍西北行十三由延，有国名拘睒弥。〈拘睒弥即拘弥见前汉由拘弥
而西达嚫即大秦不得前往遂归至瞻波大国〉

晋

### 安帝 年释法显入西域至瞻波大国

按《晋书》不载。按释法显《佛国记》。“顺洹水东下十八
由延，其南岸有瞻波大国佛精舍，经行处及四佛坐
处，悉起塔，现有僧住。从此东行近五十由延，到多摩
梨帝国

晋

### 安帝 年释法显入西域至多摩梨帝国

按《晋书》不载。按释法显《佛国记》，“从瞻波大国东行
近五十由延，到多摩梨帝国，即是海口。其国有二十
四僧伽蓝，尽有僧住，佛法亦兴。法显住此二年，写经
及画像，于是载商人大舶，汎海西南行，得冬初信风，
昼夜十四日到师子国。”

晋

### 安帝 年释法显入西域至师子国

按《晋书》不载。按释法显《佛国记》：“自多摩梨帝国汎
海西南行，得冬初信风，昼夜十四日到师子国。彼国
人云：相去可七百由延。其国大在洲上，东西五十由
延，南北三十由延，左右小洲，乃有百数。其间相去或
十里、二十里，或二百里，皆统属大洲，多出珍宝珠玑。
有出摩尼珠，地方可十里，王使人守护。若有采者，十
分”取三。其国本无人民，止有鬼神及龙居之。诸国商
人共市易，市易时鬼神不自现身，但出宝物题其价
直，商人则依价直直取物。因商人来往住故，诸国人
闻其土乐，悉亦复来，于是遂成大国。其国和适，无冬
夏之异，草木常茂，田种随人，无有时节。佛至其国，欲
化恶龙，以神足力，“一足蹑王城北，一足蹑山顶，两迹
相去十五由延。于王城北迹上起大塔，高四十丈，金
银庄校，众宝合成。塔边复起一僧伽蓝，名无畏山。有
五千僧，起一佛殿，金银刻镂，悉以众宝。中有一青玉
像，高二丈许，通身七宝炎光，威相严显，非言所载，右
掌中有一无价宝珠。”法显去汉地积年，所与交接，悉
异域人，山川草木，举目无旧。又同行分析，或留或亡，
顾影唯己，心常怀悲。忽于此玉像边，见商人以晋地
一白绢扇供养，不觉凄然，泪下满目。其国前王，遣使
中国，取贝多树子，于佛殿旁种之，高可二十丈。其树
东南倾，王恐倒，故以八九围柱拄树。树当拄处心生，
遂穿柱而下，入地成根，大可四围许。柱虽中裂，犹裹
在其外，人亦不去。树下起精舍，中有坐像，道俗敬仰
无倦。城中又起佛齿精舍，皆七宝作王，净修梵行，城
内人信敬之情亦笃。其国立治已来，无有饥荒丧乱，
众僧库藏多有珍宝、无价摩尼。其王入僧库游观，见
摩尼珠，即生贪心欲夺取之。三日乃悟，即诣僧中稽
首，悔前罪心，告白僧言：“愿僧立制，自今已后勿听王
入其库，看比丘满四十腊，然后得入。”其城中多居士、
长者、萨薄商人，屋宇严丽，巷陌平整，四衢道头皆作
说法堂，月八日、十四日、十五日铺施高座，道俗四众
皆集听法。其国人云：都可五六万僧，悉有众食。王别
于城内供五六千人众食，须者则持本钵往取，随器
所容，皆满而还。佛齿常以三月中出之。未出十日，王
庄校大象，使一辩说人著王衣服，骑象上，击鼓唱言：
“菩萨从三阿僧祗劫苦行，不惜身命，以国妻子及挑
眼与人，割肉贸鸽，截头布施，投身饿虎，不吝髓脑。”如
是种种苦行，为众生故成佛。在世四十九年，说法教
化，令不安者安，不度者度，众生缘尽，乃般泥洹。泥洹
已来一千四“百九十七年，世间眼减，众生长悲。却后
十日，佛齿当出，至无畏山精舍。国内道俗欲植福者，
各各平治道路，严饬巷陌，办众华香供养之具。如是
唱已，王便夹道两边作菩萨，五百身已来，种种变现，
或作须大拏、或作睒变、或作象王、或作鹿马，如是形
像皆彩画庄校，状若生人。”然后佛齿乃出，中道而行，
随路供养。到无畏精舍佛堂上，道俗云集，烧香然灯，
种种法事，昼夜不息。满九十日，乃还城内精舍。城内
精舍，至齐日则开门户，礼敬如法。无畏精舍东四十
里有一山，山中有精舍，名“跋提”，可有二千僧。僧中有
一大德沙门，名达摩瞿谛，其国人民，皆共宗仰。住一
石室中四十许年，常行慈心，能感蛇鼠，使同止一室
而不相害。城南七里有一精舍，名摩诃毗诃罗，有三
千僧住。有一高德沙门，戒行清洁，国人咸疑是罗汉
临终之时，王来省视，依法集僧，而问：“比丘得道耶？”其
便以实答言：“是罗汉既终。”王即案经律，以罗汉法葬
之。于精舍东四五里，积好大薪，纵广可三丈馀，高亦
尔，近上著栴檀沈“水诸香木，四边作阶，上持净好白
㲲，周匝蒙𧂐上，作大轝床，似此间輲车，但无龙鱼耳。”
当阇维时，王及国人四众咸集，以华香供养。从轝至
墓所，王自华香供养。供养讫，轝著𧂐上，苏油遍灌，然
后烧之。火然之时，人人敬心，各脱上服及羽仪、伞盖，
遥掷火中，以助阇维。阇维已，即检取骨，即以起塔。法
显至不及其生，存唯见葬。时王笃信佛法，欲为众僧
作新精舍，先设大会饭食。僧供养已，乃选好上牛一
双，金银宝物庄校，角上作好金犁，王自耕顷四边，然
后割给民户田宅，书以铁券。自是已后，代代相承，无
敢废易。法显在此国，闻天竺道人于高座上诵《经》云：
“佛钵本在毗舍离，今在揵陀卫，竟若干百年，复当至西月氏国。若干百年，当至于阗国。住若干百年，当至
屈茨国。若干百年，当复来到汉地，住若干百年，当复
至师子国。若干百年当还中天竺。”到中天已，当上兜
术天上。弥勒菩萨见而叹曰：“释迦文佛钵至！”即共诸
天华香供养七日。七日已，还阎浮提，海龙王持入龙
宫。至弥勒将成道时，钵还分为四，复本频那山上。弥
勒成道已，四天王当复应念佛，如先佛法。贤劫千佛，
共用此钵。钵去已，佛法渐灭。佛法灭后，人寿转短，乃
至五岁。十岁之时，糯米、酥油，皆悉化灭。人民极恶，捉
木则变成刀杖，共相伤割。杀。其中有福者，逃避入山。
恶人相杀尽已，还复来出，共相谓言：“昔人寿极长，但
为恶甚，作诸非法故，我等寿命遂尔短促，乃至十岁。
我今共行诸善，起慈悲心，修行仁义。”如是各行信义，
展转寿倍，乃至八万岁。弥勒出世，初转法轮时，先度
释迦遗法弟子、出家人，及受三归、五戒斋法，供养三
宝者。第二、第三，次度有缘者。法显尔时欲写此经，其
人云：“此无经本，我止口诵耳。”法显住此国二年，更求
得《弥沙塞》律藏本，得《长阿含》《杂阿含》，复得一部杂藏，
此悉汉土所无者。得此梵本已，即载商人，大船上可
有二百馀人，后系一小船，海行艰险，以备大船毁坏，
得好信风。东下二日，便值大风，船漏水入，商人欲趣
小船，小船上人恐人来多，即斫絚断。商人大怖，命在
须臾，恐船水漏，即取麤财货掷著水中。法显亦以军
持及澡灌并馀物弃掷海中，但恐商人掷去经像，唯
一心念：“观世音及归命汉地众僧，我远行求法，愿威
神归流，得到所止。”如是大风，昼夜十三日，到一岛边，
潮退之后，见船漏处，即补塞之。于是复前，海中多有
抄贼，遇辄无全。大海弥漫无边，不识东西，唯望日月
星宿而进。若阴雨时，为逐风，去亦无准。当夜暗时，但
见大浪相搏，晃然火色，鼋鼍水性，怪异之属，商人荒
遽，不知那向，海深无底，又无下石住处，至天晴已，乃
知东西，还复望正而进。若值伏石，则无活路。如是九
十日许，乃到一国，名耶婆提。其国外道婆罗门兴盛，
佛法不足言停此国。五月日复随他商人，大船上亦
二百许人，赍五十日粮，以四月十六日发。法显于船
上安居，东北行趣广州。一月馀日。夜二鼓，时遇黑风
暴雨，商人、贾客皆悉惶怖。法显尔时亦一心念观世
音及汉地众僧，蒙威神佑，得至天晓。晓已，诸婆罗门
议言：“坐载此沙门，使我不利，遭此大苦。当下比丘置
海岛边，不可为一人令我等危崄。”法显本檀越言：“汝
若下此比丘，亦并下我，不尔，便当杀我。汝其下此沙
门，吾到汉地，当向国王言汝也。”汉地王亦敬信佛法，
重比丘僧，诸商人踌蹰，不敢便下。于时天多连阴，海
师相望僻误，遂经七十馀日，粮食水浆欲尽，取海咸
水作食，分好水人可得二升，遂便欲尽。商人议言：“常
行时正可五十日，便到广州。尔今已过其多日，将无
僻耶？”即便西北行求岸，昼夜十二日，长广郡界牢山
南岸，便得好水菜。但经涉险难，忧惧积日，忽得至此
岸，见藜藿菜依然，知是汉地，然不见人民及形迹，未
知是何许。或言“未至广州。”或言已过。莫知所定。即乘
小船，入浦觅人，欲问其处，得两猎人。即将归，令法显
译语问之。法显先安慰之，徐问：“汝是何人？”答言：“我是
佛弟子。”又问：“汝入山何所求其便？”诡言：“明当七月十
五日，欲取挑腊。”佛又问：“此是何国？”答言：“此青州长广
郡界统属刘家。”闻已，商人欢喜，即乞其财物，遣人往。
长广太守李嶷敬信佛法，问有沙门持经像，乘船汎
海而至，即将人众至海边迎接经像。归至郡治，商人
于是还向扬州。刘法青州请法显一冬一夏，夏坐讫。
法显远离诸师，久欲趣长安，但所营事重，遂便南下
向都，就诸师出经律。法显发长安，六年到中国。停六
年，还三年达青州。凡所游历，减三十国，沙河已西迄
于天竺，众僧威仪法化之美，不可详说，窃唯诸师，未
得备闻，是以不顾微命，浮海而还，艰难具更，幸蒙三
尊威灵，危而得济，故《竹帛》疏所经历，欲令贤者同其
闻见。